
Automatizált technika alkalmazása a vizek összes oldott szárazanyag tartalmának meghatározására

A TDK dolgozatom kapcsán egy újonnan érkezett TDS (Total Dissolved Solids) összes oldott szárazanyag tartalom meghatározására alkalmas műszer beüzemelésével foglalkoztam a Wanhua BorsodChem Zrt.-nél. A vállalaton belül az Analitikai Laboratórium Környezetvédelmi Laboratóriumában végeztem a vizsgálatokat. A beüzemelésen túl összemérést végeztem az eddig használt klasszikus mérés és az új készüléken történő mérés között, majd ezeket kiértékeltem.
Összes oldott szárazanyag tartalom-TDS: A víz természetes körforgásának útján különböző kőzetekkel és szennyező anyagokkal érintkezik, amely során kiold belőlük ásványokat, sókat és egyéb vegyületeket. Az összes oldott szárazanyag a felszín alatti vízben oldott állapotban jelenlévő kémiai komponensek összessége, gyakorlatban a víz bepárlása után visszamaradó összes szárazanyag mennyisége. Az oldatban lévő oldott anyagok mennyisége az elektromos vezetőképességgel mérésével nagy pontossággal meghatározható.
Az elvégzett mérések alapján megállapítható, hogy a legtöbb minta esetében a klasszikus módszerrel mért értékek, valamint a prepASH készülékkel mért értékek egyenértékűnek tekinthetőek. A műszer kifejezetten alkalmas párhuzamos mérésekre. A legtöbb esetben a klasszikus mérés és a készülék közt kevesebb, mint 10 %-os eltérést tapasztaltam. Néhány, zavaró hatást tartalmazó, minta esetében ez az eltérés a 10-20 %-os tartományba került. Ezeknél a mintáknál úgy véltük, hogy a nagyobb százalékos eltérés is belefér az elfogadási határba, mivel az üzem számára a nagyságrendi változások informatívak, nem a kis eltérések. A maximális bemérés a prepASH készülék csészéi esetében csak 20 ml, de megállapítható, hogy a klasszikus mérés nagyobb beméréseivel így is kiváló párhuzamos eredményeket hoz a készülék.
A vizsgálatok a kiválasztott mintamátrixok esetében sikeresnek bizonyultak, összességében elmondható, hogy minimális zavaró hatások mellett hathatósan alkalmazhatóak. A műszer alkalmazásának előnyei, hogy több munkafolyamat együttesen automatizálható, hiszen a berendezésen belül megvalósul a mérlegelés, a súly állandóságig történő szárítás, majd pedig a kihűlési folyamatok is. Mindezt folyamatos tömegmérés kíséri, melynek adatai digitalizáltak. Grafikus és numerikus adatok egyaránt kinyerhetők, a műszerhez kapott kiértékelő szoftver segítségével. Minőségbiztosítási szempontból rendkívül előnyös, hiszen a mért értékek tökéletesen visszavezethetők lesznek. A humán erőforrás tévedései ezzel a lépéssel minimalizálhatóak lesznek.




